CELEX: C2004/094/43
Language: el
Date: 2004-04-17 00:00:00
Title: Υπόθεση C-65/04: Προσφυγή της Επιτροπής των Ευρωπαϊκών Κοινοτήτων κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας, που ασκήθηκε στις 13 Φεβρουαρίου 2004

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/20
            
         Προσφυγή της Επιτροπής των Ευρωπαϊκών Κοινοτήτων κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας, που ασκήθηκε στις 13 Φεβρουαρίου 2004
   (Υπόθεση C-65/04)
   (2004/C 94/43)
   Η Επιτροπή των Ευρωπαϊκών Κοινοτήτων, εκπροσωπούμενη από τον L. Ström van Lier, με τόπο επιδόσεων το Λουξεμβούργο, άσκησε στις 13 Φεβρουαρίου 2004 ενώπιον του Δικαστηρίου των Ευρωπαϊκών Κοινοτήτων προσφυγή κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Ηνωμένο Βασίλειο της Μεγάλης Βρετανίας και της Βόρειας Ιρλανδίας δεν συμμορφώθηκε προς τις υποχρεώσεις που υπέχει από το άρθρο 5, παράγραφος 3, της οδηγίας του Συμβουλίου 89/618/ΕΚΑΕ (1) της 27ης Νοεμβρίου 1989 σχετικά με την ενημέρωση του πληθυσμού για τα εφαρμοστέα μέτρα προστασίας της υγείας και την ακολουθητέα συμπεριφορά σε περίπτωση έκτακτου κινδύνου από ακτινοβολίες, διότι δεν ενημέρωσε προηγουμένως τον πληθυσμό που κινδύνευε να πληγεί σε περίπτωση εκτάκτου κινδύνου από ακτινοβολίες, σύμφωνα με το τοπικό σχέδιο εκτάκτου ανάγκης που ίσχυε στο Γιβραλτάρ, και
            
         
               —
            
            
               να καταδικάσει το Ηνωμένο Βασίλειο της Μεγάλης Βρετανίας και της Βόρειας Ιρλανδίας στα δικαστικά έξοδα.
            
         Ισχυρισμοί και κύρια επιχειρήματα:
   Σύμφωνα με το άρθρο 5, παράγραφος 3, της οδηγίας, το οποίο αφορά την ενημέρωση του πληθυσμού που ενδέχεται να πληγεί σε περίπτωση εκτάκτου κινδύνου από ακτινοβολίες, η ενημέρωση αυτή του πληθυσμού πρέπει να γίνεται χωρίς να υποβληθεί προηγουμένως σχετικό αίτημα.
   Από τα πραγματικά περιστατικά με αφορμή τα οποία ξεκίνησαν οι έρευνες της Επιτροπής (εργασίες επισκευής του πυρηνικού υποβρυχίου «Tireless») προέκυψε ότι ο πληθυσμός του Γιβραλτάρ, που ενδέχεται να πληγεί σε περίπτωση εκτάκτου κινδύνου από ακτινοβολίες, δεν είχε λάβει τέτοια ενημέρωση. Μόνον το γεγονός ότι το Σχέδιο Δημόσιας Ασφαλείας του Γιβραλτάρ είναι διαθέσιμο στη δημόσια βιβλιοθήκη δεν αρκεί για την εκπλήρωση των υποχρεώσεων που επιβάλλει το άρθρο 5, παράγραφος 3, της οδηγίας, δυνάμει του οποίου απαιτείται έντονη δημοσιοποίηση των σχετικών πληροφοριών.
   
      (1)  ΕΕ 1989, L 357, σ. 31